均文屢約相過近得書輒遷延偶讀予梅花詩次韵以趣北轅之約
作者：趙鼎臣
朝代：宋

paragraphs: 江南仲御才英發，身佩瓊琚冠寶月。
驊騮未肯就韁銜，乍蹋天街頻齧掣。
忽然醉裏謫三湘，頓覺新詩愈超絕。
人疑夫子不堪憂，豪氣壯心當少折。
不知世故轉磨礲，凜凜太阿初不缺。
歸逢北客笑無言，但道湖南苦秋熱。
許來過我已三書，欲對清樽話離別。
可憐楊葉漫飛煙，坐嘆榴花空點血。
平生一諾季將軍，邂逅相逢應有說。
頗聞列屋盡蛾眉，自教繞梁歌郢雪。
君能輒暇暫來無，莫待新聲都按徹。